གཞན་འདབས་ཆགས་ཀྱི་སྤྱོད་ཚུལ་ལས་སོ་ནམ་པས་ཞིང་འདེབས་ཀྱི་དུས་ལ་རྟགས་ཚུལ་ནི།བྱེའུ་ཅོ་ཀས་སྐད་འབྱིན་པ་དང་བྱེའུ་པང་སྐྱུར་སླེབས་དུས་ཞིང་སྔ་འདེབས་སྔ་མ་རན་པ་དང༌།བྱ་པུ་ཤུད་ཐོན་པ་དང་འཕྱི་བ་མལ་ལས་ལངས་དུས་ཞིང་སྔ་འདེབས་ཕྱི་མ་རན་པ་ཡིན།བྱ་པུ་ཤུད་སྐད་འབྱིན་དུས་ཞིང་བར་འདེབས་སྔ་མ་རན་པ་དང༌།བྱ་ལུག་རྫི་མོ་སླེབས་དུས་ཞིང་བར་འདེབས་ཕྱི་མ་རན་པ་ཡིན།བྱེའུ་ཁུག་རྟ་འབྱོར་དུས་ཞིང་ཕྱི་འདེབས་སྔ་མ་རན་པ་དང༌།བྱ་ཁུ་བྱུག་སླེབས་དུས་དབྱར་མགོ་ཚུགས་པས་ཞིང་འདེབས་ལས་ཚར་བར་བྱེད་པ་བཅས་ཀྱི་རྟགས་སྲོལ་ཡོད།དེ་མིན་ཁྱུ་མང་པོས་རྐང་ལག་གིས་ས་དྲུས་ན་ཐན་པ་འབྱུང་རྟགས་དང༌།ཨ་བྲས་བཟའ་རྩྭ་མང་པོ་གསོག་ཉར་བྱེད་པ་དང༌།འཕྱི་བ་སོགས་སྲོག་ཆགས་དགུན་ཉལ་རླུང་སྒོམ་ཅན་རྣམས་ཉལ་སྔ་བ།ངང་པ་སོགས་ཆུ་བྱའི་རིགས་བོད་ཟླ་བདུན་པའི་ནང་ལྷོ་ཕྱོགས་སུ་འཕུར་འགྲོ་ཚེ་དགུན་དུས་གངས་སྐྱོན་འབྱུང་རྟགས།འདབ་ཆགས་བྱ་རིགས་དང་སྲོག་ཆགས་མང་པོ་གཞན་དུ་གནས་སྤོར་བ་དང༌།བྲོས་བྱོལ་དུ་འགྲོ་བ་བྱུང་ན་ཞག་བདུན་ནང་ཚུན་དུ་ཆར་ཆེན་འབྱུང་ངེས་ཀྱི་རྟགས།འབུ་གྲོག་མ་གནས་སྤོར་བ་དང༌།གློ་བུར་དུ་ཚ་དྲོད་ལངས་པ།དྲེག་གྲུམ་ཆུ་སེར་གྱི་ནད་གཞི་ཅན་ལ་གློ་བུར་དུ་ནད་བྱུང་བ།སྦལ་བས་རྐན་སྒྲ་འབྱིན་པ་བཅས་བྱུང་བ་ཡིན་ན་ཆར་བ་འབབ་རྟགས་དང༌།མཚོ་ལ་དྲོད་རྒྱས་ཤིང་ཉ་ལྕིབས་དང་ཉ་སོགས་གནས་སྡོད་མི་བྱེད་པ་དང༌།ཆུ་བོ་གྱེན་དུ་བཞུར་ན་ཉིན་ལྔའི་ནང་ཚུན་དུ་ཆར་བ་འབབ་རྟགས་ཡིན།ཡང་རི་གཡག་ལུང་ཕུ་ནས་མདོར་ཐོན་པ་དང༌།ཡང་ན་རི་རྩེ་ནས་རི་འདབས་སུ་བབས་ན་ཁ་བ་འབབ་རྟགས་དང༌།སྟོན་དུས་འབྲི་གཡག་སོགས་ནོར་ནག་རྩྭ་ཆུ་འཛོམས་སར་དེད་ཀྱང་ངོམས་མེད་བཀྲེས་ལྟོག་གི་ཚུལ་གྱིས་གནས་གཅིག་ཏུ་མི་སྡོད་པར་གང་སར་འགྲོ་ཞིང༌།ཕུ་ནས་མདོར་ཤོར་ན་ཁ་བ་ངེས་པར་འབབ་རྟགས།ལུག་རྣམས་ཕན་ཚུན་བརྡུང་འཛིང་བྱེད་པར་དགའ་ན་ཁ་ཆར་མི་འབབ་པར་གནམ་ངོ་དྭངས་པའི་རྟགས་ཡིན།་ཚུལ་སོགས་མེས་པོ་གོང་མ་ཚོས་དཔྱད་བརྟག་མྱོང་ཐོབ་ཀྱི་ཤེས་རིག་ཇི་སྙེད་ཅིག་ཡོད་པ་ལས་རྩྭ་རྩེའི་ཟིལ་ཐིགས་ཙམ་ཞིག་འདིར་མཚོན་དོན་གྱི་ཚུལ་དུ་བསྟན་པ་ཡིན་པས།འུ་ཅག་ཕྱི་རབས་པ་རྣམས་ཀྱིས་ཚུལ་འདི་རིགས་ལ་མནོ་བསམ་ཞིབ་ཏུ་བཏང་སྟེ།མེས་པོ་གོང་པ་ཚོས་བཞག་པའི་ཁྱད་འཕགས་ཀྱི་རིག་གནས་འདི་དག་མི་ཉམས་རྒྱུན་འཛིན་དང་ལག་ལེན་བཀོལ་སྤྱོད་ཀྱི་ལས་ལ་ཞུགས་ཤིང་།དེང་ཀུན་པོས་ཡང་དག་དུ་ལྟ་བའི་ཚན་རྩལ་རིག་གནས་ཀྱི་གདོང་དང་གཏད་ནས་དཔྱད་བསྡུར་གྱི་བགྱི་སྒོ་བརྩམས་ཏེ།འུ་ཅག་གི་མེས་པོ་དམ་པ་ཚོས་དེང་དུས་ལྟར་རྫས་དངོས་འཕྲུལ་སྦྱོར་སོགས་ལ་མ་བརྟེན་པར་རྣམ་དཔྱོད་དང་སྙིང་སྟོབས་ཁོ་ནས་འབད་འབུངས་ལག་ལེན་དུ་བསྟར་ཏེ།རྩལ་འདོན་དར་སྤེལ་བཏང་བའི་རིག་གནས་ཀྱི་ཁྱད་ཡོན་གཟེངས་སུ་འདེགས་པར་བརྩོན་པ་བསྐྱེད་པར་མཚལ།།